APBA 2018, Beasiswa, dan Hilangnya Harapan Apa Seuman
Dalam APBA 2018 yang akan segera dibahas, Gubernur Aceh selaku Kepala Pemerintahan Aceh, menolak usulan beasiswa dari aspirasi anggota DPRA
Beu kateupeu le gata hai Marijan, beasiswa nyan nakeuh bagian dari visi misi dan program "Aceh Carong". Arti jih ureung Aceh harus carong, makajih dijok beasiswa, yang bangai pih tapeu sikula mangat carong. Hana mupeu peugah le gata. (Ka icah Apa)
Dong lom rot awak talo, oh watee kupakat uroe jeh sapat ngon long, kapeugah han meunang, pu ta ikot!! Jino macam fitnah ka peugah.
Marijan: Bek bagah that tinggi Apa hai. Info nyan buno lon baca bak berita online di kanto camat. Sabab na anggota dewan DPRA yang proteh karena na program aspirasi dijok keu beasiswa. Uleh Tim Anggaran Pemerintah Aceh (TAPA) usulan nyan dicoret karena dipeugah han jeut le pasoe dari usulan dewan. Bandum harus ikot tes, sesuai arahan Pak Gubernur dipeugah. Meunyo lewat tes, baro jeut jibri beasiswa nyan.
Teuman menyoe si dara droenneuh carong keupeu yo neuh, bah diikot keudeh, kadang chit raseuki jih, ka meuhase.
(Apa ka teu tahoe dan geu sadeu dro geuh bak tameh rangkang).
Apa: Meunyo meunan kapeugah. Ka abeh harapan long kalinyo. Ka abang jih dijak ba moto gob, lon pike bah jih sidroe jak sikula. Han peu laen glah keudroe jih, hana payah dijak u blang lagee long. Kadang bak dikuliah meutemee linto yang peugawe kanto gubernur di Banda.
Ya Allah pakoooon naseb long meunoe. (Ratep apa bak sagoe jambo)
Marijan: Bek putoh asa ilee apa hai. Bah diikot tes ilee, kadang chit dituoh jaweub lagee aneuk gob, kon meuteumee chit beasiswa nyan.
Apa: Panee mungken nyan Marijan. Sidara long dijak sikula di gampong. Sikhan uroe atau seupot dijak bantu mak jih, malam ka dijak beut bak balee Abiya, jula malam ka dieh. Singoh lageenyan lom, balaku tanyoe tinggai lam gampong.